RESOLUCIÓN do 23 de decembro de 2005 pola que se convocan dúas bolsas de perfeccionamento de investigación en materias relacionadas coas políticas públicas.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/01/2006

O artigo 3.1º g) da Lei 10/1989, do 10 de xullo, de modificación da Lei 4/1987, do 27 de maio, de creación da Escola Galega de Administración Pública (EGAP), considera entre os fins da escola a investigación, a documentación, o estudo e a realización de traballos de divulgación no eido da Administración pública, promovendo a súa máxima difusión.
Para levar a cabo esta función, resulta oportuno convocar dúas bolsas para titulados superiores que, ademais de seren doutores ou teren concluído os cursos de doutoramento e obtido o recoñecemento da suficiencia investigadora, teñan experiencia investigadora e desexen perfeccionar os seus coñecementos en métodos e técnicas de investigación social aplicada.
En execución do Plan de actividades da escola para o ano 2006, e de conformidade coa referida disposición, resolvo convocar dúas bolsas, segundo as seguintes bases:
Primeira.-Obxecto e número de bolsas.
Esta resolución ten por obxecto aprobar as bases e a convocatoria para a concesión, en réxime de concorrencia competitiva, de dúas bolsas de perfeccionamento de investigación en materias relacionadas coas políticas públicas.
Segunda.-Duración e dotación económica.
As actividades de investigación iniciaranse o 1 de marzo e rematarán o 31 de decembro de 2006. Poderán ser prorrogadas, por períodos anuais ata un máximo de tres, incluído o período inicial, en función do aproveitamento da persoa adxudicataria, sempre que exista crédito adecuado e suficiente.
A dotación económica de cada bolsa será de 1.800 euros mensuais brutos coa retención fiscal que lle corresponda. A contía da dotación estará en función do número de días desde a incorporación, considerándose en todos os casos meses de 30 días.
O financiamento estará condicionado á existencia de crédito axeitado e suficiente na aplicación orzamentaria 06.80.122A.480.0 dos orzamentos xerais da Comunidade Autónoma de Galicia para o 2006, cuxo proxecto foi aprobado no Consello da Xunta do 20 de outubro de 2005. O expediente económico tramítase de acordo co previsto na Orde do 11 de febreiro de 1998 que regula a tramitación anticipada de expedientes de gasto.
Terceira.-Natureza xurídica da relación e incompatibilidades.
A condición de bolseiro ou bolseira non xerará unha relación laboral ou administrativa coa Xunta de Galicia nin a súa inclusión na Seguridade Social.
Será incompatible co goce doutra bolsa de similares características financiada con fondos públicos e coa percepción de calquera contía que teña natureza salarial en coincidencia temporal. Permitiranse as percepcións esporádicas por tarefas docentes (cursos, conferencias ou relatorios) ou investigadoras (libros, artigos).
Cuarta.-Requisitos dos participantes.
a) Acreditar ter rematados os estudos académicos en xuño do ano 1996 ou en data posterior e acreditadas
algunha das seguintes licenciaturas: dereito, socioloxía, ciencias políticas ou económicas.
b) Acreditar que posúe o título oficial de doutor ou que ten rematados os cursos de doutoramento coa obtención da suficiencia investigadora.
c) Acreditar experiencia investigadora no eido das políticas públicas, con participación en proxectos e/o publicacións a nivel nacional ou internacional.
Quinta.-Solicitudes.
As persoas interesadas presentarán no rexistro da EGAP ou remitirán na forma prevista no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, dentro dos vinte días naturais seguintes ao da publicación desta convocatoria, a seguinte documentación:
a) Unha instancia de admisión segundo o modelo do anexo.
b) Unha fotocopia do DNI.
c) Curriculum vitae de acordo coa seguinte estrutura: I) Datos persoais; II) Titulación académica: denominación, universidade e data de obtención do título; III): Experiencia investigadora: Participación en proxectos de investigación: título do proxecto/traballo/estudo, entidade ou organismo en que o realizou, duración, responsable do proxecto/traballo/estudo. Bolsas de investigación desfrutadas: organismo que concedeu a bolsa; finalidade da bolsa (tese, traballo de investigación, etc.), data de inicio e de fin, centro de aplicación da bolsa. Experiencia profesional relacionada con actividades de investigación ou realización de estudos; IV) Publicacións: título da revista ou publicación, ISSN ou ISBN, número e ano; V) Experiencia e dominio de paquetes estatísticos; VI) Coñecementos de lingua galega e doutros idiomas; VII) Estadías no estranxeiro.
d) Certificación académica (ou fotocopia compulsada) en que se detallen as cualificacións obtidas nas distintas disciplinas da licenciatura e do doutoramento.
e) Documentos que acrediten a formación e/ou experiencia en materias relacionadas coas que figuran nos parágrafos III), IV), V), VI) e VII).
f) Carta de presentación confidencial dun/dunha profesor/a ou investigador/a universitario/a en sobre pechado.
g) Memoria sobre un traballo proposto polo candidato ou candidata, no cal exporán por esta orde:
-As razóns polas que solicita a bolsa.
-O tema concreto sobre o cal versará o traballo proposto polo candidato ou candidata.
-O programa índice do traballo.
-Metodoloxía que se pretende seguir.
h) Declaración xurada ou responsable das bolsas solicitadas ou concedidas polas administracións públicas, indicando o período de goce delas e do compromiso a renunciar se for seleccionado ou seleccionada para outra bolsa.
Sexta.-Comisión de valoración e selección dos candidatos.
Presidente: o director da EGAP ou persoa en que delegue.
Vogais: tres profesores ou investigadores nomeados polo director da EGAP.
Secretario/a: un funcionario ou funcionaria da EGAP que actuará con voz e voto.
A comisión está clasificada na categoría superior para os efectos previstos no artigo 26 do Decreto 144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia.
Sétima.-Criterios para a selección dos bolseiros ou bolseiras.
A selección realizarase mediante a valoración dos méritos acreditados conforme o seguinte baremo:
a) Experiencia investigadora que indique participación en proxectos de ámbito nacional ou internacional: ata 2 puntos.
b) Publicacións: ata 2 puntos.
c) Formación académica de posgrao que dea lugar a título ou acreditación formal: ata 1 punto.
d) Experiencia e dominio de paquetes estatísticos: ata 1 punto.
e) Estadías no estranxeiro en institucións académicas de recoñecido prestixio: ata 0,50 puntos.
f) Coñecementos de lingua galega e doutros idiomas: ata 0,50 puntos.
g) Memoria do proxecto proposto polo candidato ou candidata: ata 1 punto.
A comisión non valorará aqueles méritos dos candidatos que non estean acreditados documentalmente.
A comisión poderá realizar unha entrevista cos aspirantes. Á vista da valoración dos méritos dos candidatos, a comisión determinará a puntuación mínima para acceder á entrevista. Esta versará sobre os seus méritos curriculares e a memoria presentada, co fin de valorar os coñecementos, aptitudes e actitudes persoais dos aspirantes para as funcións que van desempeñar. Terá unha duración máxima de quince minutos. A puntuación máxima pola entrevista será de 2 puntos.
Finalmente a comisión fará pública no taboleiro de anuncios da escola a relación dos candidatos por orde de puntuación e remitirá á dirección da escola para o nomeamento das persoas adxudicatarias, se é o caso.
Oitava.-Réxime de colaboración.
A solicitude das bolsas implica o coñecemento e aceptación destas bases, así como as que estableza a EGAP para o seguimento do rendemento das actividades dos bolseiros ou bolseiras.
Durante o tempo de duración da bolsa todas as persoas bolseiras serán beneficiarias dunha póliza de enfermidade e accidente e doutra de responsabilidade civil subscrita pola EGAP.
Os aspirantes seleccionados incorporaranse, logo de aceptaren a bolsa, no prazo dos tres días naturais seguintes ao da notificación do outorgamento.
A coordinación e orientación das actividades dos bolseiros ou bolseiras levaraas a cabo o xefe ou xefa de estudos, en horario de mañá e/ou tarde, de luns a venres na EGAP.
Nas publicacións e outros resultados a que poidan dar lugar as investigacións realizadas ao abeiro desta bolsa deberá facerse referencia ao financiamento con cargo á bolsa adxudicada pola EGAP.
Así mesmo, deberán asistir ás actividades que a escola considere convenientes para a súa formación. Os gastos ocasionados con motivo destas actividades serán pagados pola escola con cargo á aplicación orzamentaria 06.80.122A.480.0, na cal se habilitará previamente o crédito para este fin, logo de que o xefe ou xefa de estudos certifique os gastos producidos; os gastos de desprazamento, aloxamento e manutención non poderán superar a contía establecida para o grupo II do Decreto 144/2001, do 7 de xuño, sobre as indemnizacións por razón do servizo ao persoal con destino na Administración autonómica de Galicia.
No caso de que unha persoa adxudicataria, por calquera motivo, non poida levar a cabo as actividades de investigación será substituída polo candidato ou candidata seguinte por orde de puntuación. En caso de renunciar á bolsa, non se entenderá que existe incumprimento das condicións establecidas para a súa concesión, sempre e cando o órgano xestor certifique o correcto desempeño por parte do bolseiro ou bolseira das tarefas inherentes á bolsa, garantindo a continuidade destas coa substitución por outro bolseiro ou bolseira. Cando a data da renuncia non coincida co derradeiro día de cada mes, aboarase a parte proporcional correspondente ao goce da bolsa.
As persoas beneficiarias destas bolsas presentarán os informes, formularios e demais documentos que lles exixa a EGAP con motivo da xestión do programa de investigación. Presentarán, antes de finalizar o período de duración da bolsa, un informe sobre a investigación e os resultados obtidos, que será conformado polo xefe ou xefa de estudos da EGAP.
Antes de proceder ao último pagamento as persoas beneficiarias deberán efectuar unha declaración xurada ou responsable conforme non gozaron doutra bolsa que a adxudicada en virtude desta convocatoria.
Novena.-Anulación da bolsa.
No caso de incumprimento das actividades de investigación ou das bases establecidas nesta convocatoria, a escola poderá, por proposta do xefe ou xefa de Estudos e logo de escoitar a persoa afectada, anular a bolsa.
Décima.-Resolución e recursos.
As bolsas adxudicaranse por resolución da dirección da escola que se publicará no Diario Oficial de Galicia (DOG) e notificaráselles ás persoas interesadas no prazo de seis meses, contados a partir da publicación desta resolución no DOG. Esgotado o dito prazo sen resolución expresa, deberá entenderse desestimada a petición por silencio administrativo.
As resolucións que se diten esgotarán a vía administrativa e poderá interporse, chegado o caso, recurso potestativo de reposición perante o director da EGAP no prazo dun mes contado a partir do día seguinte á súa notificación, se for expresa, ou no prazo de tres meses contado desde o día seguinte a aqel en que se producise o acto presunto, se non o for. Tamén se poderá optar por interpor directamente recurso contencioso-administrativo perante o Tribunal Superior de Xustiza de Galicia no prazo de dous meses contados
desde o día seguinte ao da súa notificación, se o acto for expreso, e, se non o for, o prazo para interpolo será de seis meses contados desde o día seguinte a aquel en que se produza o acto presunto, sen prexuízo de que as persoas interesadas poidan interpor calquera outro que consideren oportuno.
Décimo primeira.-Réxime xurídico.
Para o non regulado expresamente nestas bases, observarase o disposto no artigo 78 do Decreto lexislativo 1/1999, do 7 de outubro, polo que se aproba o texto
refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, na Lei 38/2003, do 17 de novembro, de subvencións e demais normativa aplicable.
Santiago de Compostela, 23 de decembro de 2005.
Antonio Izquierdo Escribano
Director da Escola Galega
de Administración Pública